
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 24 martie 2015             

PL-x 196/2015                 


AVIZ

asupra proiectului de Lege pentru modificarea și completarea Legii nr. 152/1998 privind înființarea Agenției Naționale pentru Locuințe

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea și completarea Legii nr. 152/1998 privind înființarea Agenției Naționale pentru Locuințe, trimis cu adresa nr. PL x 196 din 9 martie 2015 şi înregistrat cu nr. 4c-11/341  din 10 martie 2015.
Conform dispoziţiilor art.75 alin.(1) din Constituţia României, republicată şi ale art. 92 alin. (8) pct.1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 4 martie 2015.

Consiliul Legislativ a transmis un aviz favorabil cu nr. 1035 din 19 septembrie 2014, cu observații și propuneri.

Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 24 martie 2015.

Proiectul de lege are ca obiect de reglementare modificarea și completarea Legii nr. 152/1998 privind înființarea Agenției Naționale pentru Locuințe, republicată, cu modificările și completările ulterioare. Prin proiect se urmărește asigurarea terenurilor viabilizate, până la limita exterioară a perimetrului destinat construcțiilor, colectarea sumelor rezultate din cuantumul chiriei reprezentând recuperarea investiției, calculată în funcție de durata normată de funcționare a clădirii, modificarea cuantumului chiriei locuințelor pentru tineri, modificarea anumitor prevederi ce reglementează încheierea, prelungirea contractelor de închiriere, precum și reglementarea schimbului de locuințe în imobilele aflate în exploatare, cu excepția locuințelor noi.

Membrii comisiei au examinat inițiativa legislativă supusă avizării, expunerea de motive şi avizul favorabil al Consiliului Legislativ.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a acestei iniţiative legislative. 

În raport de obiectul şi conţinutul reglementării, proiectul de lege  face parte din categoria legilor ordinare. 
                 PREŞEDINTE,                                        SECRETAR,

           Bogdan Liviu CIUCĂ                       Sorin Constantin STRAGEA                        

Șef serviciu, Ciprian Bucur

Consilier parlamentar, Paul Şerban

